जन्मसिद्ध श्रेष्ठता मान्नु हुँदैन, यो देश एक जाति र धर्मको होइन : ओली
एमाले अध्यक्ष केपी शर्मा ओलीले मुलुक पछाडि फर्किन नसक्ने बताएका छन् । उनले देश एक धर्म, जात र जन्मसिद्ध श्रेष्ठतामा चल्न नहुने धारणा राखे । 
काठमाडौँ — एमाले अध्यक्ष केपी शर्मा ओलीले मुलुक पछाडि फर्किन नसक्ने बताएका छन् । उनले देश एक धर्म, जात र जन्मसिद्ध श्रेष्ठतामा चल्न नहुने धारणा राखे । प्रतिनिधिसभामा प्रधानमन्त्री पुष्पकमल दाहालले राखेको विश्वासको प्रस्तावको समर्थनमा बोल्दै ओलीले मुलुक पछाडि फर्किन नसक्ने बताएका हुन् । 'देशलाई अगाडि बढाउनुपर्छ । कतिपय प्रतिगामी कुरा चलिरहेका छन् । नागरिक सर्वोच्चताभन्दा माथि केही हुन सक्दैन । जन्मसिद्ध श्रेष्ठताका सिद्धान्त नेपाली जनताले मान्नु हुँदैन,' उनले भने, 'यो देश एक जाति, एक धर्म विशेषको होइन । यो राज्य एक धर्म विशेषको होइन । यो राज्य सम्पूर्ण नेपाली जनताको साझा हो, त्यसकारण यो राज्यलाई एउटा धर्म विशेषको एउटा जाति, भूगोल विशेषको कुनै हिसाबले पनि विशेषको बनाउन हुँदैन ।'राज्यले सबै नागरिकलाई समभावले हेर्नुपर्ने ओलीको भनाइ थियो । मुलुकमा साझा राज्यको अवधारणा कायम हुनुपर्ने उनले बताए । सबै जातजाति, भाषा, धर्म, संस्कृति मिलेर जानुपर्ने उनले बताए । तर पछिल्लो समय मुलुकमा गलत काम भइरहेको ओलीको भनाइ थियो । 'समाजमा भइराखेको के छ भने देशलाई उल्टो बाटो फर्काउने कुराहरू प्रतिगामी, अन्यायपूर्ण खालका सोचहरू छन्,' उनले भने, 'नागरिक सर्वोच्चतालाई नागरिक भएर आफैलाई इन्कार गर्ने सोच कसरी आउन सकेका होलान् ।' ओलीले सबै दलहरूले संघीय लोकतान्त्रिक गणतन्त्र र संविधानप्रति निष्ठा राख्नुपर्ने बताए । मुलुकमा साम्प्रदायिकता फैलाउन खोजिएकोप्रति पनि ओलीले सचेत गराएका छन् । उनले भने, 'देशमा साम्प्रदायिकताको आगो झोसेर अथवा प्रतिगमनबाट देश अगाडि बढ्न सक्दैन, त्यसमा सजग हुनुपर्छ ।'